b"\n_START_ARTICLE_\nTemple d'Apol\xc2\xb7lo (Thermo)\n_START_SECTION_\nM\xc3\xa8garon A\n_START_PARAGRAPH_\nLa primera estructura arquitect\xc3\xb2nica que s'aprecia al jaciment \xc3\xa9s la planta absidal de l'anomenat m\xc3\xa8garon A, que \xc3\xa9s del per\xc3\xadode mic\xc3\xa8nic i fou destru\xc3\xaft al s. XII\xc2\xa0ae. Es creu que era l'habitatge del cabdill de la zona i les restes de cendres i d'\xc3\xa0mfores col\xc2\xb7locades en posici\xc3\xb3 pr\xc3\xb2pia de culte als difunts suggereix que en la fase final d'aquesta infraestructura s'hauria desenvolupat un culte heroic.\n_START_SECTION_\nM\xc3\xa8garon B\n_START_PARAGRAPH_\nEl m\xc3\xa8garon B ja no era un lloc d'habitatge sin\xc3\xb3 de culte a una de\xc3\xaftat desconeguda, probablement un heroi. Contenia restes del per\xc3\xadode protogeom\xc3\xa8tric i geom\xc3\xa8tric, com cer\xc3\xa0mica, armes de ferro, ossos d'animals i cendres. Algunes d'aquestes cendres estaven conservades dins de pitos. Tenia un vest\xc3\xadbul, una cela rectangular i un opist\xc3\xb2dom. Degueren construir-lo despr\xc3\xa9s de la destrucci\xc3\xb3 del m\xc3\xa8garon A, a la primeria del s. XI\xc2\xa0ae, mentre que fou arrasat cap a l'any 850\xc2\xa0ae.\n_START_SECTION_\nColumnata\n_START_PARAGRAPH_\nEl m\xc3\xa8garon B devia trobar-se envoltat per columnes de fusta amb una cap\xc3\xa7alera en forma d'absis, de les quals es conserven les bases, per\xc3\xb2 aquestes columnes no es col\xc2\xb7locaren en el moment de la construcci\xc3\xb3 del m\xc3\xa8garon, sin\xc3\xb3 despr\xc3\xa9s que aquest fora destru\xc3\xaft. Se suposa que tenien la funci\xc3\xb3 de sostenir un edifici de fusta que hi hagu\xc3\xa9 entre la fi del m\xc3\xa8garon B i la construcci\xc3\xb3 del gran temple arcaic.\n_START_SECTION_\nPetit temple arcaic\n_START_PARAGRAPH_\nAlgunes restes d'un templet del per\xc3\xadode arcaic es trobaren al nord-oest del temple principal. A aquest petit temple, sobre el qual s'ha suggerit que podria haver estat dedicat a \xc3\x80rtemis, pertanyen alguns fragments de l'esc\xc3\xb2cia del front\xc3\xb3, aix\xc3\xad com antefixes amb formes de caps masculins barbuts i de gorgones, g\xc3\xa0rgoles amb cap de gos, un fragment d'un tr\xc3\xadglif de terracota i restes de cer\xc3\xa0mica.\n_START_SECTION_\nTemple d'Apol\xc2\xb7lo\n_START_PARAGRAPH_\nEl gran temple arcaic, o temple C, \xc3\xa9s del 630 - 620\xc2\xa0ae i es constru\xc3\xad directament damunt del m\xc3\xa8garon B._NEWLINE_Era un temple per\xc3\xadpter (totalment envoltat de columnes) i pent\xc3\xa0stil, amb una cela massa llarga respecte a l'ampl\xc3\xa0ria. Estava envoltat de cinc columnes frontals i posteriors i quinze als laterals, totes de fusta, que s'al\xc3\xa7aven sobre bases de pedra rudiment\xc3\xa0ries. No contenia pr\xc3\xb3naos, encara que s\xc3\xad  opist\xc3\xb2dom. Les parets de la cela eren de rajola i l'estructura de fusta. Dins la cela hi havia una filera de deu columnes que la dividia en dues i que devia sostenir un sostre de fusta._NEWLINE_El primer entaulament del temple constava d'un front\xc3\xb3 a la fa\xc3\xa7ana principal, del qual ha sobreviscut un fragment d'un cimaci de forma corba. Les teules tenien g\xc3\xa0rgoles pintades de negre o roig fosc amb formes de cap d'homes imberbes o de gorgona i amb antefixes amb forma de cap femen\xc3\xad. Aquesta decoraci\xc3\xb3 degu\xc3\xa9 servir de model per a la del temple d'\xc3\x80rtemis de Corf\xc3\xba. La pres\xc3\xa8ncia de la decoraci\xc3\xb3 amb forma de cap de gorgona es relaciona amb rituals religiosos en qu\xc3\xa8 les m\xc3\xa0scares exercien un paper fonamental._NEWLINE_S'han identificat fragments d'un segon entaulament que es feu en la segona meitat del s. VI\xc2\xa0ae. El temple adquir\xc3\xad un segon front\xc3\xb3 a la part posterior. A les g\xc3\xa0rgoles s'alternaven les representacions de caps d'homes barbuts amb caps de s\xc3\xa0tirs i entre ells hi havia antefixes en forma de caps de dona. Les teules del sostre es decoraven amb palmetes de colors negre i roig. Als acroteris laterals es representaven dues esfinxs a la gatzoneta i al central una Nice._NEWLINE_Les m\xc3\xa8topes de terracota, que es trobaven alternades amb tr\xc3\xadglifs, pertanyen al primer entaulament. Es  pintaren de negre, blanc, marr\xc3\xb3, porpra i taronja. S'hi representen escenes de mites. S'hi conserven aquestes representacions: A\xc3\xa8don i Qu\xc3\xa8lidon matant a Itis; tres de\xc3\xaftats de cabells llargs, potser Apol\xc2\xb7lo, \xc3\x80rtemis i Leto; Perseu corrent amb el cap de Medusa; un ca\xc3\xa7ador barbut i amb cabells llargs, amb un arc i un buirac; un Gorgoneion; dues figures femenines es lleven els quitons fins a la cintura, i potser representen Pretos; fragments d'un animal fant\xc3\xa0stic i altres fragments entre els quals hi ha dos caps de lle\xc3\xb3._NEWLINE_Tradicionalment es considera que al temple C es retia culte a Apol\xc2\xb7lo, la qual cosa es fa palesa en inscripcions del per\xc3\xadode hel\xc2\xb7len\xc3\xadstic que esmenten Apol\xc2\xb7lo Thermi, per\xc3\xb2 no \xc3\xa9s segur que en per\xc3\xadodes anteriors es ret\xc3\xa9s aquest mateix culte a Apol\xc2\xb7lo, i s'ha suggerit que podria haver-s'hi venerat \xc3\x80rtemis._NEWLINE_El rei Filip V de Maced\xc3\xb2nia arras\xc3\xa0 aquest temple en dues ocasions (els anys 218 i 206\xc2\xa0ae). Durant el primer saqueig els macedonis incendiaren milers d'armes que es trobaven penjades als p\xc3\xb2rtics despr\xc3\xa9s d'apoderar-se'n de les m\xc3\xa9s valuoses; tamb\xc3\xa9 calaren foc als p\xc3\xb2rtics i ensorraren m\xc3\xa9s de mil est\xc3\xa0tues i  trencaren totes aquelles que no tenien inscripcions dedicades a d\xc3\xa9us. En la segona incursi\xc3\xb3 destru\xc3\xafren el que havien respectat en la primera._NEWLINE_Despr\xc3\xa9s de la destrucci\xc3\xb3, se'n reconstru\xc3\xad al s. II ae, per\xc3\xb2 an\xc3\xa0 perdent import\xc3\xa0ncia amb el declivi de la lliga Et\xc3\xb2lia fins que fou abandonat en l'\xc3\xa8poca romana. Aquest declivi, el ratifica la pres\xc3\xa8ncia de tombes del s. I\xc2\xa0ae i un cementeri paleocristi\xc3\xa0 en una zona principal del santuari.\n_START_SECTION_\nUn altre temple arcaic d'Apol\xc2\xb7lo\n_START_PARAGRAPH_\nA l'est del temple C s'han trobat restes d'un altre petit temple de l'\xc3\xa8poca arcaica que tamb\xc3\xa9 estava dedicat a Apol\xc2\xb7lo, amb l'ep\xc3\xadtet Lyseios, que significa 'que delibera', segons es dedueix d'una inscripci\xc3\xb3 que deu ser dels s. III-II\xc2\xa0ae. Aquest temple tamb\xc3\xa9 era de fusta, amb m\xc3\xa8topes i esc\xc3\xb2cia de terracota. Se n'ha conservat l'acroteri central, que tenia un Gorgoneion en relleu, i algunes restes de terrissa de la decoraci\xc3\xb3 del sostre. _NEWLINE_D'aquest temple s'han conservat tamb\xc3\xa9 algunes m\xc3\xa8topes, algunes amb inscripcions, tot i que m\xc3\xa9s deteriorades que les del temple C. N'hi ha representades les C\xc3\xa0rites, Iris, una quimera, un symplegma er\xc3\xb2tic els protagonistes del qual s\xc3\xb3n desconeguts, el centaure Folos i una dona asseguda (potser Ilitia). En altres fragments no es pot precisar la seua iconografia, tot i que s\xc3\xad que es reconeixen algunes parts de l'anatomia d'animals._NEWLINE_Aquest temple estigu\xc3\xa9 en servei almenys fins a les destruccions dels macedonis; no est\xc3\xa0 provat que despr\xc3\xa9s d'aquestes continuara en funcionament."